הוועדה לענייני ביקורת המדינה, כנסת 19, פרוטוקול מספר 113, 2014-05-19 11:00

אמנון כהן: אני פותח את הדיון של הוועדה לענייני ביקורת המדינה.

אמנון כהן: על סדר היום בקשה לחוות דעת מבקר המדינה, על פי סעיף 21 לחוק מבקר המדינה, על התנהלות משטרת ישראל, הדלפות מחדרי החקירות והדיון, הצעה לסדר היום של חבר הכנסת בועז טופורובסקי.

אמנון כהן: בועז אמר לי שבתקופה האחרונה יש יותר מדי הדלפות מחדרי החקירות דבר הפוגע בעצם החקירה וגורם לפגיעה באותם אנשים שלעתים הם רק חשודים אבל עצם היותו בחדר החקירות, הכול מודלף לתקשורת.

אמנון כהן: הדבר הזה פוגע במשפחה, מה גם שלעתים מדובר באדם מכובד, אדם שבנה את שמו הטוב במשך שנים רבות אבל ברגע אחד אומרים שהוא חשוד ולא רק חשוד אלא מדליפים כל מיני דברים ולמעשה מכניסים לציבוריות את שמו והתקשורת משתפת פעולה.

אמנון כהן: הפרקליטות, לאחר שהיא רואה שבציבוריות כבר השתרש משהו ויש המלצה של המשטרה לעשות דברים מסוימים, יכול להיות שהיא מוטה לרעת אותו אדם.

אמנון כהן: אנחנו כמדינה נותנים גיבוי מלא למשטרת ישראל.

אמנון כהן: אתם תעשו את עבודתכם נאמנה ואכן יש לכם עבודה לא פשוטה ואנחנו ככנסת וכמדינה שולחים אתכם לתפוס את הפושעים, את אלה שסרחו, את אלה שלא עומדים בטוהר המידות.

אמנון כהן: כאמור, משטרת ישראל עושה עבודה נאמנה אבל בנושא הדלפות מחדר חקירות, צריך איכשהו לטפל בזה.

אמנון כהן: מעבר לדברים האלה, אנחנו כמדינה נותנים לכם את הגיבוי המלא לעשות את מלאכתכם נאמנה אבל אנחנו רוצים שבתקשורת ידברו על כך שהשוטר המקומי עזר לקשישה שרצו לחטוף לה את התיק אחרי שקיבלה את הפנסיה שלה וכי זה מה שיבוא למודעות כי אז האזרחים ירגישו את הביטחון האזרחי שנותנת להם משטרת ישראל.

אמנון כהן: אני מבין שאת זה התקשורת לא מחפשת ולכן אתם אומרים שאתם עובדים קשה וזה לא בא לידי ביטוי בתקשורת ולכן מחפשים דרכים אחרות.

אמנון כהן: דעו, אנחנו, כנסת ישראל, יודעים שאתם עובדים קשה מאוד ולא צריך את הדברים האלה כדי להראות את הפעילות שלכם.

אמנון כהן: בועז, תאמר לנו מה הביא אותך להביא את הבקשה לדיון המהיר.

אמנון כהן: אנחנו מכבדים את חברי כנסת והנושא הוא בעל עניין ציבורי, כך שנראה מה אפשר יהיה לתקן.

בועז טופורובסקי: תודה רבה אדוני היושב ראש על קיום הישיבה שמתקיימת לבקשתי בהתראה כל כך קצרה.

בועז טופורובסקי: אני רוצה קודם כל להדגיש שאני יודע שהמשטרה עושה עבודה נפלאה ואין לנו טענות כלפי עבודת המשטרה בכלליות.

בועז טופורובסקי: אני יודע שפעילות המשטרה מקבלת משנה תוקף למקצועיות שלה במיוחד עם המחסור שיש לה בכוח אדם.

בועז טופורובסקי: אין שום כוונה להטיל דופי במשטרה באופן כללי או בפרקליטות או באחת מרשויות המדינה.

בועז טופורובסקי: אבל דווקא בגלל שאלה גופים שאחראים על שמירה על החוק ועל אכיפת החוק, אנחנו מצפים מהם לנורמה יותר גבוהה, לנורמה של מאה אחוזי צדק ומאה אחוזי פעילות לפי נורמות ציבוריות וחס וחלילה אי עבירה על איזשהו חוק מחוקי המדינה או על הוראה בסעיפי חוק או תקנות או הוראות כאלה ואחרות.

בועז טופורובסקי: לצערי בזמן האחרון - וזה קורה לא רק בזמן האחרון – אנחנו נחשפים יותר ויותר למספר פרשיות והדלפות בנושאים מגוונים אבל ברור שהסוף שלהם הוא סוף של לא כלום ואנשים ששמם הודלף, שהפעילות שלהם הודלפה, שהחשדות נגדם הודלפו, האנשים האלה נפגעים לפעמים בצורה בלתי הפיכה.

בועז טופורובסקי: אנחנו בדרך כלל נחשפים לאנשים שהם מפורסמים אבל מדובר על הרבה מאוד אנשים שהם לא מפורסמים ועצם זה שהשם שלהם הודלף לכלי תקשורת כזה או אחר, זה לדיראון עולם.

בועז טופורובסקי: לעד כאשר יחפשו את שמו של אותו אדם בגוגל, לעד יראו את החשדות האלה ובדרך כלל, בגלל המנגנון של גוגל, הזיכוי או זה שבסופו של דבר לא מוגש נגד אותו אדם כתב אישום, זה למטה למטה ואת זה לא רואים.

בועז טופורובסקי: אני יכול לתת כמה דוגמאות למקרים שברור שדינם להיגנז.

בועז טופורובסקי: המקרה של המפורסמים בנושא הסמים, אנשים שהיה נגדם חשד שהם החזיקו סמים לשימוש עצמי וידוע שלא פותחים תיקים על דברים כאלה וידוע שדינו של סיפור כזה להיגנז, אבל יצרו על זה רעש גדול.

בועז טופורובסקי: גם בנושא של חבר הכנסת והשר סילבן שלום, הודלפו פרשות שהיו לפני 15 שנים על הטרדות מיניות וכל מיני נושאים כאלה, ברור שיש על זה תקופת התיישנות ועצם ההדלפות והפרסומים יש בהם פגיעה מאוד מאוד קשה ובסוף דינם של המקרים האלה להיגנז.

בועז טופורובסקי: דוגמאות נוספות הן הדלפות מהחקירה עצמה, אם בנושא של אייל גולן או של ברלד או ששמענו על יהודה לוי שהדליפו שהוא אמר בחדר החקירות מה גרם לו לעשן סמים קלים.

בועז טופורובסקי: אלה דברים שהם לא רציניים ולדעתי הם פוגעים במדליפים.

בועז טופורובסקי: נושא נוסף הוא זה שהמשטרה לא פועלת נגד המדליפים.

בועז טופורובסקי: פעמים רבות אנחנו רואים בלוגרים או אנשים כאלה ואחרים שעוקפים את הוראות החוק.

בועז טופורובסקי: הוראות החוק מדברות על כך ש-48 שעות לא מוציאים שמו של חשוד כדי לאפשר לו לפנות לבית המשפט ולבקש חיסיון על פרסום שמו אבל כאשר קוראים לחשוד הזה לחקירה במסגרת אותן 48 שעות, כל אמצעי התקשורת יודעים מתי הוא מזומן, באיזו שעה הוא מגיע ולאיזו תחנת משטרה.

בועז טופורובסקי: כולם יודעים להיות שם ואז השאלה היא מי יידע את אמצעי התקשורת.

בועז טופורובסקי: האלה השנייה היא שכאשר השם הודלף, כמו שהיה לנו בזמן האחרון, מה עושים למדליפים.

בועז טופורובסקי: אני לא מדבר על כך שאנשים פועלים בתביעה אזרחית נגד המדליפים אלא אני מדבר על מה המשטרה עושה כי החוק אומר שישה חודשי מאסר למי שמדליף את השם.

בועז טופורובסקי: בפרסומים האחרונים אנחנו רואים את מבחן בוזגלו ההפוך אבל מדובר על מכה מאוד מאוד גדולה.

בועז טופורובסקי: אני חושב שאזרח, גם אם הוא חשוד, גם אם מזמינים אותו לחקירה, המינימום שהוא מצפה מהמשטרה, מהפרקליטות, מגורמי המדינה, הגורמים שאחראים על החוק, המינימום של המינימום שהוא מצפה מהם זה שהם בעצמם ישמרו על החוק, שהשם שלו לא יודלף, שלא יודלף לכל העולם מתי מזמנים אותו לחקירה והיכן ושישמרו על הזכויות הבסיסיות שלו.

בועז טופורובסקי: אנחנו צריכים לזכור שבסופו של דבר זה לא משנה אם זה שר, אם זה סלב או אם זה מוכר בחנות פלאפל, בסופו של דבר מדובר בבני אדם ואנחנו חיים במדינה שהפרסום הזה גומר שם ופוגע בשם אותו אדם בצורה בלתי הפיכה.

בועז טופורובסקי: התפקיד שלנו – בטח של רשויות המדינה - הוא לוודא שאנחנו לא פוגעים בבן אדם שלא צריך לפגוע בו.

בועז טופורובסקי: אני מבקש לשמוע את הגורמים עליהם אנחנו מדברים ובסופו של דבר לראות אולי ראוי שמבקר המדינה יחקור את ההתנהלות ויבדוק מי עבר על החוק, אם עברו על החוק, מי עבר על ההוראות, אם עברו על ההוראות, מי משלם את המחיר, אם צריך לשלם את המחיר, ובעיקר בעיקר לוודא שדברים כאלה לא יישנו ויחזרו על עצמם כי מה שקרה, קרה אבל אפשר למנוע את מה שעלול לקרות.

אמנון כהן: תודה.

אמנון כהן: אני מציין שעד שעה 12:00 נקיים דיון מקצועי וממצה.

אמנון כהן: אם חברי הכנסת רוצים לומר משפט, בבקשה.

אמנון כהן: נשמע את אריק בכר.

<אריק בכר: שלום לכם.

<אריק בכר: אני מזכ"ל מועצת העיתונות.

<אריק בכר: העמדה שלנו די ברורה בנושא.

<אריק בכר: לבקש מאתנו לסייע בעניין כזה, זה כמו לבקש מגנבי הסוסים לשמור על האורווה.

אמנון כהן: אנחנו שאלנו מה העמדה שלכם.

<אריק בכר: בהחלט.

<אריק בכר: אני חושב שכדאי להבהיר שחייבת להיות הבחנה בין אישי ציבור לאותו אזרח פשוט מדוכן הפלאפל.

<אריק בכר: אישי ציבור צריכים לעמוד בסטנדרטים יותר גבוהים והם צריכים גם להיכוות כי הם יושבים במטבח ואנחנו אלה ששלחנו אותם לשם.

<אריק בכר: אני חושב ככלל – אתם הרי רואים את זה כל יום מימות השבוע וארצות הברית למדה את זה בדרך הקשה רק לאחרונה, עת התברר לכל העולם שממשלת ארצות הברית מאזינה לכל כדור הארץ פחות או יותר - שעד שהסוד לא יוצא משומרי הסוד, אין בעיה עם זה.

<אריק בכר: ברגע שהוא יצא מצוות החקירה, אין שליטה.

<אריק בכר: מי שינסה לתפוס שליטה על העניין, זה פשוט לא יקרה.

<אריק בכר: אם יש סודות שחייבים לשמור עליהם, כדאי שהם יישמרו בחדרי החקירה.

<אריק בכר: תודה.

אמנון כהן: שח"ם.

<שחר בוצר: גיא לואל, חבר הוועד המנהל בשח"ם, ארגון השחקנים, יתייחס לנושא.

<גיא לואל: אנחנו התגייסנו לנושא הזה כי התופעה הזאת מאוד מתגברת במהלך הזמן.

<גיא לואל: אין לנו ספק שאישי ציבור, נכון שהמוסר שלהם צריך להיות באיזושהי רמה אחרת, אבל לא יתכן שברגע שאין כתב אישום, פרטים יוצאים החוצה.

<גיא לואל: שוב, זה בא עם המון הערכה למשטרה.

<גיא לואל: ניסינו לחשוב מה יכולות להיות הסיבות להוציא פרטים כאלה החוצה.

<גיא לואל: אין לנו ספק שלעיתונות יש לזה ערך רכילותי, אין לנו ספק שזה עושה אולי יחסי ציבור למשטרה ואולי זה אפילו מקצר פינות בנושא חקירה אבל השאלה מה עוד מרוויחים מזה ומה המחיר.

<גיא לואל: נהרסים חיים, אנשים מפסידים עבודות עתידיות בגלל הנושא הזה ואלה אנשים שיש להם ילדים שצריכים ללכת לבית הספר אחרי שדברים כאלה פורסמו בעיתון.

<גיא לואל: אני חושב שהמקרה של ברלד הוא דוגמה קלאסית כי לבן אדם הזה נהרסו החיים ואין סיבה לכך, אלא אם כן יש סיבה שהיא עלומה ואנחנו לא יודעים אותה ואם זה כך, צריך לשמוע עליה מהמשטרה.

<שרית וינו אלעד: שחקנים הם לא אישי ציבור.

אמנון כהן: הם מעל אישי ציבור.

אמנון כהן: יש להם רייטינג.

<שרית וינו אלעד: קודם כל, אף אחד בחדר הזה לא מצדיק התנהגות עבריינית.

<שרית וינו אלעד: זה שהמשטרה צריכה לעשות את העבודה שלה ולתפוס עבריינים ולהעניש אותם, הכול נכון.

<שרית וינו אלעד: אישי ציבור, כן, אנחנו כולנו משלמים את המשכורת שלהם והם חייבים לנו דין וחשבון על כל דבר שהם עושים בחיים שלהם.

<שרית וינו אלעד: זה נכון.

<שרית וינו אלעד: שחקנים הם שחקנים ואם הם חשודים במשהו, תחקרו אותם, תבדקו אותם, תעשו את כל מה שאתם צריכים לעשות כדי שלא יסתובבו בינינו עבריינים.

<שרית וינו אלעד: זה נכון, זה צודק, זה שומר על כולנו כחברה אבל אנחנו לא נותנים לרכילות וליחסי הציבור להרוס לאנשים את החיים שלהם.

<שרית וינו אלעד: מה שקורה לחברים שלנו, זה מטורף.

<שרית וינו אלעד: הוא מדבר על עבודות עתידיות, אבל אני מזכירה את העבודות הקיימות.

<שרית וינו אלעד: ברגע שבן אדם חשוד במשהו וזה יוצא החוצה והשם שלו יוצא החוצה, באותו רגע מפסיקים לעבוד אתו.

<גיא לואל: חייבים להבין שברגע שמזכירים את המילה עבירה עם שם של מישהו, זה לא משנה אם תכתוב אחר כך אלף פעמים זיכוי כי לאנשים נשאר בראש שהבן אדם עבריין , אם זה קשור לעבירות מין ואם זה קשור לעבירות של סמים.

<גיא לואל: ברגע שמזכירים אותו, הוא גמור.

אמנון כהן: הנקודה ברורה.

באסל גטאס: אתה מציע שזה יהיה בשקט ובסתר?

<גיא לואל: אין לי בעיה שזה יצא החוצה ברגע שיש כתב אישום.

אמנון כהן: מצד אחד אנחנו רוצים לעשות עבודה מצוינת ומהצד השני לשמור על שמם הטוב של האנשים כל עוד לא גילינו שבאמת נעברה עבירה.

אמנון כהן: אדוני, תציג את עצמך ותגיד היכן אתה מתחבר לנושא הזה ומה אתה תורם לנו לדיון.

<פנחס פישלר: שמי עורך דין פנחס פישלר ואני חבר עמותת אומ"ץ.

<פנחס פישלר: אתם ביקשתם שתהיה כאן נציגות של תנועת אומ"ץ.

<פנחס פישלר: אני קצין משטרה לשעבר.

<פנחס פישלר: תפקידי בלשכת עורכי הדין הוא גם יושב ראש ועדת המשטרה.

<פנחס פישלר: אני נלחם כנגד תופעת הדלפות המשטרה לפחות 16 שנים.

<פנחס פישלר: במשרד היועץ המשפטי לממשלה לדורותיהם, במשרד היועץ המשפטי של משטרת ישראל לדורותיהם, במשרד פרקליט המדינה לדורותיהם, במשרד מבקר המדינה לדורותיהם, יש קלסרים של ראיות, של מכתבים, של תכתובות על תופעת ההדלפות במשטרת ישראל בבחינת קרדום לחפור בו.

<פנחס פישלר: רוצה לומר, זאת השיטה יום יום ושעה שעה כולל היום.

<פנחס פישלר: אם תפתחו בשעה 12:00 את תכנית בוקי נאה וענבל גבריאלי ברדיו לב המדינה, כדוגמה, הם מעלים קציני משטרה יום יום ושעה שעה שמתראיינים על חקירות תלויות ועומדות כאילו אנחנו נמצאים בתוך חדרי החקירות.

<פנחס פישלר: אני הייתי קצין משטרה ביחידה הארצית לחקירות הונאה עת היה שם תת-ניצב בנימין זיגל.

<פנחס פישלר: יושב לידי כאן סגן-ניצב בועז גוטמן שמבחינתי הוא האורים והתומים שלי ותכף הוא יאמר את דבריו.

<פנחס פישלר: אני אומר לכם ששמעתי את חבר הכנסת הנכבד שאומר את הביטוי בתקופה האחרונה אנחנו ערים להדלפות משטרה - - -

בועז טופורובסקי: אמרתי שזה התגבר בתקופה האחרונה.

<פיני פישלר: אני אומר לך שזה לא התגבר בתקופה האחרונה אלא זה התעצם בתקופה האחרונה אבל שורש הרע כבר שנים רבות מאוד כאשר כולם עוצמים עיניים, כולם שומעים, כולם רואים וכולם עוברים לסדר היום כולל תשובות שאני הבאתי אתי כדי לתת לכם, ותכף אני אתן לכם כמה דוגמאות שהשערות יסמרו כדי שתבינו איך אנחנו מתמודדים מול אותה משטרה שכולנו אוהבים אותה, מרבים לשבח אותה ואתם עושים עבודה מצוינת.

<פיני פישלר: עם כל הכבוד כאשר אומרים שבחו של גוף בפניו, צריך לפעמים גם לתת בראש ולכן באתי לכאן, לתת בראש כאשר צריך.

<פיני פישלר: אני רוצה להתמקד.

<פיני פישלר: רבותיי, אני מזכיר לכם את מכתבו של היועץ המשפטי לממשלה מר יהודה וינשטיין בשנת 2011 בפרשת בג"ץ ליברמן.

<פיני פישלר: פעם אני אספר לכם איך חברי הטוב יואב יצחק הוציא את כל חקירות תיק ליברמן לאתר יואב יצחק שבוע אחר שבוע.

<פיני פישלר: כל החקירה של ליברמן באתר של יואב יצחק.

<פיני פישלר: לימים עתר, ובצדק, ליברמן לבג"ץ ובצדק הורו מי שהורו את המשטרה לחקור מי הדליף וכמובן שלא הגיעו כי אם היו ניגשים אלי, הייתי מספר להם איך זה הגיע אבל אף אחד לא חשב להגיע אלי ולכן עד היום התעלומה הזאת נשארה.

<פיני פישלר: היועץ המשפטי וינשטיין, שאני מאוד מעריך ומאוד מכבד, מפנה את המכתב למפכ"ל המשטרה ולפרקליט המדינה – אני מפנה אתכם ל-4 באוקטובר 2011 – ומתרה ומזהיר בעקבות תופעת ההדלפות, בעקבות פסק דינו של השופט הנכבד אליקים רובינשטיין – ואני לא אקריא את הדברים - ואומר למשטרה כהיי לישנא: מספיק.

<פיני פישלר: די.

<פיני פישלר: אין יותר הדלפות.

<פיני פישלר: זאת עבירה פלילית.

<פיני פישלר: אתם מועלים בתפקיד שלכם.

<פיני פישלר: זה קורה ב-2011.

<פיני פישלר: אני הולך אתכם הרבה יותר זמן אחורה.

<פיני פישלר: בפרשת קרמשניט, מי שזוכר, הוקמה ועדת זיילר הנכבדה, ב-2007, בה מיסטר איקס נחשף כקרמשניט, שהוא גם לקוח שלי.

<פיני פישלר: ועדת זיילר הוקמה בעקבות פרשת פריניאן ואז קציני משטרה אנונימיים יצאו לעיתון ולתקשורת והכפישו את אדון קרמשניט במטרה לסתום לו את הפה.

<פיני פישלר: הוציאו את הבחינות הפסיכומטריות והסוציומטריות שלו מתוך התיק האישי שלו וכותב אז מר רז ניזרי, ב-2006, ואני מקריא לכם: "חקירות בענייני הדלפות נעשות או נפתחות רק במקרים חריגים ביותר".

<פיני פישלר: למה?

<פיני פישלר: למה אם יש סכסוך שכנים לוקחים טביעות אצבע ולמה כאשר קצין משטרה מדליף, לא פותחים בחקירה?

<פיני פישלר: איש לא נתן תשובה.

<פיני פישלר: אני רואה חברים עיתונאים, והם יושבים כאן, ואני רואה אותם מדברים בטלפון ואני שומע קציני משטרה מתוך חדרי החקירות דרך קבע, יום יום ושעה שעה, מדליפים פרטים.

<פיני פישלר: אני מזכיר לכם, אילנה דיין בתוכנית עובדה כמעט קיבלה – אלמלא יואב יצחק התערב – תביעות בנשוא טביעות כף הרגל ברצח משפחת אושרנקו.

<פיני פישלר: אני מזכיר לכם את זה.

<פיני פישלר: אני הייתי קצין חקירות.

<פיני פישלר: מביאים טביעות נעל בהליך חקירה שעוד לא הוגש כתב אישום לתכנית אילנה דיין?

<פיני פישלר: זה היה המשבר.

<פיני פישלר: כאן הייתם צריכים להתעורר.

<פיני פישלר: אני כותב פעם אחר פעם ואני מציג בפניכם עכשיו שני מסמכים שהשערות סומרות.

<פיני פישלר: בבקשה.

<פיני פישלר: קצין משטרה הוגן בשם תת-ניצב שלומי אילון, היה ראש יח"א.

<פיני פישלר: בחקירת אולמרט – ואני לא מתייחס עכשיו לחקירת אולמרט אלא אני מתייחס להדלפות – מוציא שני מכתבים ב-2008, למי?

<פיני פישלר: לניצב סגלוביץ', ראש לה"ב, ולראש אח"מ אז, היום מר דנינו המפכ"ל.

<פיני פישלר: הנה המכתבים בחתימת ידו ואל תשאלו אותי מהיכן הם באים.

<פיני פישלר: אני אומר לכם שהוא כותב: רבותיי, בחקירת ראש הממשלה יש הדלפות מהיחידה שלי, אני פונה אליכם לפתוח בחקירה כי זה גורם נזק.

<פיני פישלר: במכתב השני הוא כותב להם: למה לא עניתם לי?

<פיני פישלר: ושוב, אני לא מתייחס לפרשת אולמרט ודעתי בפרשה ידועה, אלא אני מדבר על ההדלפות מתוך פרשת חקירת ראש ממשלה וכותב – לא פישלר כותב, לא גוטמן כותב – ראש יח"א.

<פיני פישלר: זיגלר היה פעם כותב מכתב ואיש לא היה עונה לו? אין דבר כזה.

<פיני פישלר: עד היום הפרשה הזאת עלומה.

<פיני פישלר: אני כותב ליועץ המשפטי תת-ניצב גורדון שהוא חברי, אדם שאני מאוד מעריך ומוקיר במשטרת ישראל, אחד היחידים שבכלל קשוב, ואני מציף אותו בפניות.

<פיני פישלר: לדוגמה, באתר האינטרנט של המשטרה, תמונות של חשודים.

<פיני פישלר: באתר האינטרנט של המשטרה, תמונות של ראיות מתיק החקירה – סמים, רכבים, רכוש גנוב.

<פיני פישלר: משוויצים.

<פיני פישלר: הנה, דובר מיחידת הדוברות, הנה התמונות.

<פיני פישלר: כותב לי תת-ניצב גורדון: בדקתי, סליחה, אני מוריד.

<פיני פישלר: בדקתי, סליחה, ראש עיריית יהוד, טעות שלנו, אני מוריד.

<פיני פישלר: התפקיד שלי להיות מבקר המשטרה ולכתוב לאדון גורדון?

<פיני פישלר: מישהו ביחידת הדוברות צריך לעשות את מה שאני עושה.

<פיני פישלר: מישהו משלם לי על זה?

<פיני פישלר: אני צועק כי אני כואב, כי מחר זה יקרה לך.

<פיני פישלר: לי זה כבר קרה.

<פיני פישלר: אני הייתי מנהל לשכת ראש הממשלה ופרסמו עלי דברים כוזבים, שקריים, והתנצלו וכולם התנצלו.

<פיני פישלר: אז מה אם התנצלו?

<פיני פישלר: מאז אני יום יום עובר על התקשורת, על רשתות השידור, על העיתונים, על אתר האינטרנט וכותב ואומרים לי סליחה ומורידים, ותת-ניצב גורדון כותב לי בארבעה עמודים אני צודק אבל כלום לא קורה.

<פיני פישלר: את רואים את זה יום יום.

<פיני פישלר: אני אומר לכם שעד שכאן מבקר המדינה לא ייקח את הנושא לידיו, לרבות הקמת ועדת חקירה ממלכתית, העניין הזה לא ייגמר.

<פיני פישלר: סליחה ממשטרת ישראל, אני אומר את זה מכאב, אני אומר את זה מאהבה.

<פיני פישלר: אמרתי את זה בפעם שעברה לדנינו המפכ"ל שהיה כאן לידך אדוני היושב ראש ואמרתי שאני אוהב את המשטרה פי מיליון יותר ממנו ואני אומר אותו הדבר היום.

אמנון כהן: בנושא הטייזר.

<פיני פישלר: נכון.

<פיני פישלר: אבל יש גבול לכל תעלול.

אמנון כהן: תודה.

אמנון כהן: עכשיו אתה רוצה להתייחס?

<בועז גוטמן: בוודאי.

<בועז גוטמן: שתי דקות והשערות שלכם יעמדו.

<בועז גוטמן: שמי בועז גוטמן, עורך דין, שני תארים באוניברסיטה, שלוש מלחמות, ארבעה צנתורים, יש לי טרשת עורקים מלמעלה עד למטה, הצנתור החמישי ביוני והבנות שלי לא יודעות.

אמנון כהן: רק אל תתעצבן.

<בועז גוטמן: אני נעצרתי ב-4 לספטמבר 2012 בלילה אחרי הלקוח שלי משה הלוי הלמו, שעליו אני מגן שמונה שנים ללא תשלום.

<בועז גוטמן: הוכנסתי לאבו כביר והובאתי להארכת מעצר לחמישה ימים עם חומר סודי בפני השופט שמאי בקר על ידי שוטר בשם ירון בן-צבי שגם השופט וגם השוטרים הנחמדים האלה עד הרגע לא יודעים שהוא עובד מולי בתיקים עשר שנים עוד מלה"ב 433.

<בועז גוטמן: הוא מגיש חומר סודי ומגיש בפנים תיק שלו שעבדתי עליו נגדו בתיק של ערוץ 10.

<בועז גוטמן: השופט שמאי בקר הציל את חיי.

<בועז גוטמן: אני עם טרשת עורקים.

<בועז גוטמן: מתקתק את מספר התיק שהוא הגיש לו כמידע סודי במחשב בית המשפט ואומר: הוא סניגור של החשוד, מה פתאום הלמו שלח לי את זה מתוך 21 אלף תיקים שלכאורה הם טענו בבית משפט המחוזי שהוא גנב, לקח, הרים מאתר בית המשפט.

<בועז גוטמן: אני משוחרר במקום.

<בועז גוטמן: זה ב-5 לספטמבר.

<בועז גוטמן: עד ה-10 בספטמבר לא קוראים לי.

<בועז גוטמן: אני הייתי עם אזוק בידיים וברגליים.

<בועז גוטמן: אני שתפסתי מרגלים ומחבלים במדינת ישראל, השב"כ והמוסד קיבלו ממני חומר לפני שבועיים והם קיבלו חומר שבחיים הם לא היו יכולים לקבל אותו.

אמנון כהן: לא הבנתי למה עצרו אותך.

<בועז גוטמן: ב-10 לספטמבר, יום הנישואים שלי, חמישה ימים אחרי השחרור המביש של משטרת ישראל, קוראים לי לחקירה, חוקרים אותי שעתיים ומזמינים את כל העיתונאים, ירון בן-צבי, מאיר כהן ודוברת מחוז תל אביב.

<בועז גוטמן: מפסיקים את החקירה אחרי שעתיים.

<בועז גוטמן: פתחו את המחשב שלי רק לשעתיים כדי לראות.

<בועז גוטמן: תלך, נקרא לך.

<בועז גוטמן: מיד כל העיתונות מלאה.

<בועז גוטמן: ב-12 לספטמבר קוראים לי פעם שנייה.

<בועז גוטמן: פותחים את המחשב ולתדה

<בועז גוטמן: מתו של החוקר, רב-סמל רונן עזרי, שהשמיד שישים אישומים נגד פדופיל, הוא רואה ש-הלמו שלח אלי, הלקוח שלי, מתוך 21 אלף מסמכים, אתם יודעים כמה?

<בועז גוטמן: תנו ניחוש.

<בועז גוטמן: כמה?

<בועז גוטמן: אלף?

<בועז גוטמן: אלפיים?

<בועז גוטמן: שישה מסמכים.

<בועז גוטמן: הוא שלח לעוד עורכי דין ובששת המסמכים האלה מסמך שנשלח לארבעים קציני משטרה בלה"ב 433.

<בועז גוטמן: המסמך כאן.

אמנון כהן: מה אומר המסמך?

<בועז גוטמן: את זה צריך לראות מבקר המדינה.

<בועז גוטמן: הוא רואה שהמפקד של ירון בן-צבי, סגן-ניצב שופן, קיבל ממני חומר ש-הלמו שלח לי.

<בועז גוטמן: שופן נחקר?

<בועז גוטמן: מישהו הלך אליו למחשב להוציא את החומר?

<בועז גוטמן: לא רק שופן אלא יש שם תתי-ניצבים, יש שם ניצבי-משנה, יש שם רבי-פקדים.

<בועז גוטמן: הוא אומר לי: בוא נדלג על זה כי אלה חברים שלך ואתה לא רוצה לדפוק אותם.

<בועז גוטמן: זה לא יאומן.

<בועז גוטמן: אני הרי הייתי באזיקים.

<בועז גוטמן: אני חשוד בפריצה לאתר בית המשפט.

<בועז גוטמן: ב-13 לחודש מחזירים לי את המחשבים ויותר אני לא שומע מהם, אבל עכשיו אני עם ארבעה צנתורים.

<בועז גוטמן: הצנתור הראשון היה ב-27 לאפריל עת אותו שוטר הדליף חומרים מתוך חדר החקירות, שהם לא מכירים, שדנינו לא מכיר, אלא רק הוא, רק רב-סמל רונן עזרי וירון בן-צבי שעובד מולי עשר שנים בתיקים ועשר שנים הוא לא מצליח להשיג הרשאה.

<בועז גוטמן: יש לי דברים יותר חמורים לומר לכם.

<בועז גוטמן: ברגע זה, אם אני אכניס אתכם לאתר של ערוץ 10, אדון ירון בן-צבי מתראיין שם בתכנית.

פנינה תמנו: האם התלוננת בפני מישהו אחרי כל הסיפור הזה?

<בועז גוטמן: לא.

<בועז גוטמן: פעם ראשונה אני מביא את הדברים כאן.

פנינה תמנו: זאת בעיה.

<בועז גוטמן: בתכנית של ערוץ 10 מופיעים תצלומים של הקטין שאני מגן עליו והוצאתי אותו ללא הרשאה, של אותו קטין שהוא תפס והוא הגיש לשופט שמאי בקר.

<בועז גוטמן: אני כרגע לא מציין את הכול.

<בועז גוטמן: חברי פישלר אתו עבדתי יחד העלה גם הוא את הנושא.

<בועז גוטמן: זאת שיטה.

<בועז גוטמן: אתם לא יודעים שנשיא של בית משפט מחוזי קיבל שוחד, אתם לא יודעים ששופט שלום בירושלים קיבל שוחד, אתם לא יודעים שראש יחידה ארצית לחקירות הונאה קיבל שוחד, אבל אני 21 שנים ביחידה הארצית לחקירות הונאה ושלושים שנים במשטרה.

<בועז גוטמן: יש לי כאן ניירות למבקר המדינה.

<בועז גוטמן: אז הם העלימו את כל התיק והתיק נעלם.

<בועז גוטמן: הפתעה איומה למשטרת ישראל, את מה שהם העלימו – החומר כאן והוא נמצא באינטרנט והוא נמצא אצל שלושה עיתונאים.

<בועז גוטמן: מבקר המדינה יקרא לי, יקבל הכול על מגש של כסף.

אמנון כהן: תודה.

<פיני פישלר: תיקון אחד.

<פיני פישלר: נשאלת לגבי הפרסומים על ההדלפות בתיק שלך.

<פיני פישלר: אני התלוננתי ולי יש את כל התכתובות כאן, כולל הטיפול הרשלני.

<בועז גוטמן: הם הולכים לעשות אצלי בית ספר ואצל מבקר המדינה.

<בועז גוטמן: עוד משפט אחד חשוב.

<בועז גוטמן: עשרה חודשים לפני המעצר שלי הגשתי תלונה על פריצה למשרד הרישוי, לפי הוראה של שירות הביטחון הכללי שעשה עשרה עותקים מהתלונה, שפרצו למחשב משרד הרישוי ושינו נתונים שלי.

<בועז גוטמן: כמובן התלונה בלה"ב 433, לפני שבכלל הם התחילו עם הסיפור השקרי הזה.

<בועז גוטמן: שנתיים לפני כן שלחתי לדנינו תלונה אישית ויש עותקים גם אצל אחרים.

<בועז גוטמן: צו איסור פרסם באתר המשטרה על חשוד שאני ייצגתי שבתו קצינה של דנינו, כפופה לדנינו, במטרה להכשיל את החקירה.

<בועז גוטמן: יש את הכול.

<בועז גוטמן: אתם תביאו את מבקר המדינה והוא יקבל הכול על מגש.

אמנון כהן: המבקר כאן.

אמנון כהן: אתה יכול להעביר לו את החומר.

פנינה תמנו: אני אשתדל למקד את הדברים.

פנינה תמנו: אני מסתכלת על הכותרת דווקא כמי שהייתה גם עורכת דין וגם עיתונאית והיום אני בכנסת.

פנינה תמנו: אני מסתכלת על הכותרת ואני חייבת לומר שקודם כל הבקשה של חבר הכנסת בועז טופורובסקי מגיעה, אמנם לא בזמן כי זה לצערי זה קורה הרבה מאוד שנים, אבל אני חושבת שהכותרת חוטאת למציאות.

פנינה תמנו: כאשר אנחנו מדברים על הדלפות, אנחנו מבינים שזה לא רק אנשי המקצוע בתוך המשטרה אלא גם עורכי הדין אלא זה גם מגיע מבית המשפט וגם ממזכירות.

פנינה תמנו: אני לא אומרת שצריך להתייאש ולחשוב שלא ניתן לטפל בדברים האלה כי אחרי הכול זה לא פחות מדיני נפשות כאשר אדם נאלץ להתמודד גם מול הליך משפטי אבל יותר מזה, גם מול הכפשת שמו ושמענו כאן אנשים.

פנינה תמנו: לפעמים זה יכול גם להוביל למצב שאנשים מתאבדים ואנחנו מכירים את זה.

פנינה תמנו: שמעתי אותך, עורך דין פישלר, ולצערי מה שחסר היום גם במשטרה לטעמי וגם בלשכת עורכי הדין זה דין משמעתי ונקיטת צעדים אמיתיים נגד עורכי דין שמדליפים וגם נגד אנשי משטרה.

פנינה תמנו: אני ישבתי עם עורכי דין שבאו עם ארגזים של ראיות שהיו מוכנים לתת לנו, לכל מאן דבעי, רק קחו.

פנינה תמנו: כמובן שעיתונאים.

<פיני פישלר: הערת אגב.

<פיני פישלר: סליחה על הבלבול.

<פיני פישלר: אנחנו מדברים על שלב החקירה.

פנינה תמנו: אני יודעת על מה אנחנו מדברים.

פנינה תמנו: בשלב החקירה יש עורך דין.

<פיני פישלר: בשלב החקירה עורך דין לא זכאי לראות חומר חקירה.

פנינה תמנו: סלח לי, גם בשלב החקירה.

<פיני פישלר: חומרי חקירה זורמים החוצה כיין ולכן בואי לא נערב מין שאינו במינו.

פנינה תמנו: עורך דין פישלר, אני לא חושבת שאתה יכול להגיד לי לא לערב מין שאינו במינו, אבל אני כבר אומרת לך מפורשות שאם אנחנו רוצים לטפל בבעיה, כי זה האינטרס הציבורי, ואם אנחנו רוצים להגן על מי שעדיין חפותו עומדת לו, זה גם עורכי דין שמייצגים בשלב מעצר הימים ובשלב המעצר עד תום ההליכים.

<פיני פישלר: בשמחה רבה.

פנינה תמנו: אני חושבת שכן צריך לקבל חוות דעת של מבקר המדינה וגם על אנשי משטרה.

פנינה תמנו: המשטרה צריכה לבוא ולומר באומץ שיש הדלפות.

פנינה תמנו: כולנו יודעים שיש הדלפות גם מכיוון המשטרה ואני רואה כאן את דובר המשטרה.

פנינה תמנו: אני חושבת שבסופו של דבר אחרי שנקבל חוות דעת של מבקר המדינה, נוכל לראות כי יכול להיות שאנחנו לא יכולים לשלוט בפקידה שעובדת בבית המשפט אבל המשטרה ועורכי דין, כמו שאמר חבר הכנסת בועז טופורובסקי, חייבים לנהוג בניקיון כפיים ולגלות אפס סובלנות להדלפות.

פנינה תמנו: אנחנו כאן בבית הזה, התחושה שלי היא שעדיין לא נדרשנו בחקיקה אזרחי - יכול להיות שזה יהיה לצד חקיקה פלילית – של אנשי מקצוע שמטפלים בשלב הזה, גם לפני הכרעת הדין ואולי גם אחריה כך שיהיה ניתן לתבוע פיצויים וכאשר יהיו פיצויים כבדים, אנשים יחששו.

אמנון כהן: משטרת ישראל.

אמנון כהן: תחליטו מי מכם יתייחס לנושא.

<אורי מכלוף: אני ראש חטיבת החקירות.

<אורי מכלוף: קודם כל, תודה.

<אורי מכלוף: אני מתחבר למה שאמרה חברת הכנסת שאמרה במשפט אחד את מה שרציתי לומר.

<אורי מכלוף: ראשית, ראוי לציין את העובדה כי הדיון הזה עצמו לא נסוב על עובדות, על נתונים ומספרים שאותם אני יכול לבדוק ולבסס, שכן הנחת המוצא בענייננו כי הפרטים אשר פורסמו או מפורסמים שהם בגדר הדלפות וכי ההדלפות הן בעצם של המשטרה.

<אורי מכלוף: אמירה זאת, לדעתי ולדעת כל מי שיושב כאן ומכיר את הנושא, איננה מבוססת ואינה נסמכת על עובדות ראייתיות.

<אורי מכלוף: כאמור, יש בה בבחינת גרימת עוול לארגון, לחטיבת החקירות, לאנשים שעושים את העבודה ביושר בחדרי החקירות.

<אורי מכלוף: יושבים כאן נציגים שהיו בעבר במשטרה ואני אומר חד משמעית שאם יש ראיות עובדתיות שמבססות פתיחה בחקירה נגד אנשי משטרה שהדליפו – חקירה כזאת תתקיים.

<אורי מכלוף: הראיה לכך היא שבשנה האחרונה נפתחו ארבעה מקרים כאלה שהגיעו ממח"ש והוקמו ועדות בדיקה וקצינים בודקים.

<אורי מכלוף: תיק אחד חזר למח"ש עם המלצה לפתוח בחקירה פלילית כנגד אנשי משטרה.

<אורי מכלוף: במגרש שאנחנו מדברים עליו יש שחקנים נוספים והזכירו כאן את הסניגורים, רשויות אכיפה נוספות, משרדי ממשלה אחרים.

<אורי מכלוף: הטלת האשמה באופן אוטומטי על אנשי משטרה, יש בה בבחינת גרימת עוול והטלת דופי במשטרה, דבר אותו אסור לנו לעשות.

<אורי מכלוף: אני מאחורי המדים אזרח.

<בועז גוטמן: יש לי חברים במדים בדרגה שלך.

אמנון כהן: אתה לא תפריע עכשיו.

<אורי מכלוף: מר גוטמן, לא הפרעתי לך.

<אורי מכלוף: אני מכבד אותך.

<בועז גוטמן: סליחה.

<אורי מכלוף: אני אומר את זה, כמו שהוא אמר, מכל הלב כי מאחורי המדים אני אזרח.

<אורי מכלוף: אני אומר שוב שהיכן שאנחנו יודעים שקיימת הדלפה מגורם כזה או אחר בתוך המשטרה, תיפתח חקירה על פי סעיף 117 לחוק העונשין ושם אלה שלוש שנות מאסר.

<אורי מכלוף: אנחנו לא מכסים על אף אחד בעניין הזה.

<אורי מכלוף: אני כראש חטיבה אומר לכם שיש לנו חקירות בהן אנחנו גם מוציאים צווי איסור פרסום כאשר לא תמיד זה מתאים לעיתונות ולתקשורת, אבל מוציאים כי אנחנו רוצים לשמור על החקירה ועושים זאת משני טעמים:

<אורי מכלוף: פעם אחת לפי הנחיות היועץ המשפטי לממשלה לשמור על ההליך החקירתי, הראייתי, באיסוף הראיות, ופעם שנייה באמת לשמור על הנחקר ועל פרטיותו.

<אורי מכלוף: בעניין הזה זה מה שנעשה.

<אורי מכלוף: לכן משטרת ישראל עשתה בשנים האחרונות מספר פעולות וידבר על זה ראש חטיבת הדוברות.

<אורי מכלוף: הוקמה חטיבת הדוברות שמרכזת את כל מה שיוצא לתקשורת.

<אורי מכלוף: אנחנו מבחינתנו, כאשר יש תלונות, מקימים ועדת בדיקה לצורך העניין, תלוי בסדר הגודל של הבדיקה, או קצין בודק ואם מוצאים ראיות שמבססות חשד כלפי שוטר כזה או אחר, אנחנו מעבירים את זה למח"ש ומח"ש בודק.

<גיא לואל: מי אמור לבדוק את זה?

<שרית וינו אלעד: יש סמיטריילר שמחכה בחוץ עם ראיות.

<אורי מכלוף: אני לא רוצה לומר מה שיאמר ראש חטיבת הדוברות.

<אורי מכלוף: הוא יתייחס כנראה גם למקרה שלכם ולעוד כמה מקרים שהעליתם לאחרונה.

<אורי מכלוף: קשה לי להתייחס למקרים ספציפיים שאתה העלית כי אני לא מכיר אותם ואני מתנצל מראש.

<פיני פישלר: אני אגיש לך את החומר.

<אורי מכלוף: באגף החקירות של משטרת ישראל יש לנו מערכת משוכללת.

<אורי מכלוף: במקרים שהם באמת רגישים, בהם יש עניין רב לציבור ואנחנו יודעים שתהיה הדלפה, יש מעגל מורשים.

<אורי מכלוף: אנחנו מגבילים את המורשים לצורך העניין, מי יכול לצפות.

<אורי מכלוף: אף אחד לא יכול לצפות בתיק החקירה ולראות מה התקדם.

אמנון כהן: רגע.

אמנון כהן: אני מכיר אותך.

אמנון כהן: הכול טוב והכול יפה, אבל אם זה היה כך, לא היינו יושבים כאן.

אמנון כהן: יש כאן איזושהי בעייתיות ומשהו כאן לא עובד.

אמנון כהן: אין איזושהי סנקציה או אין משהו שמזהיר ואומר שעד שלא מסיימים את החקירה, עד שלא רואים את התמונה הברורה, שום דבר לא יוצא החוצה ומי שכן עשה את הדבר הזה, צריכה להיות כלפיו איזושהי סנקציה.

אמנון כהן: אם הוא אומר שהוא ידליף בשקט ויש מישהו שישמור עליו כאשר בדרך זאת הוא יראה שהמשטרה עובדת וחוקרת.

<אורי מכלוף: ממש לא.

אמנון כהן: עובדות.

אמנון כהן: יש עובדות.

אמנון כהן: אתה לא יכול לומר לא כי יש עובדות.

אמנון כהן: כמו שאתה אומר, יכול להיות שלמישהו היה אינטרס ולכן הוא הדליף.

אמנון כהן: אתה אומר שיש אנשים מסוימים שיכולים לראות את התיק המסוים הזה כי הוא סודי ולכן כנראה מישהו מבין האנשים המסוימים האלה מדליף.

<אורי מכלוף: אתה מדבר על עובדות ואני אתן לך דוגמאות להדלפות שכביכול משטרת ישראל הדליפה.

<אורי מכלוף: מתנהלות חקירות במשך חודשים רבים ורק ביום שאנחנו הולכים לחקירה גלויה, הולכים להארכת מעצר, פתאום אתה רואה שהכול יוצא החוצה.

<אורי מכלוף: הרבה פעמים יש צו איסור פרסום ולמרות זאת הבלוגרים מפרסמים.

<שרית וינו אלעד: מאיפה הבלוגרים יודעים?

<אורי מכלוף: נפתחים תיקים גם נגדם.

<שרית וינו אלעד: מאיפה הבלוגרים יודעים?

<שרית וינו אלעד: אי אפשר להאשים את הבלוגרים.

<אורי מכלוף: הם מגיעים לבית המשפט.

<שרית וינו אלעד: התקשורת רוצה הכול בחוץ.

<פיני פישלר: בפרשה של מרגלית צנעני, אני מזכיר לכם שהכול היה מרוח.

<בועז גוטמן: אני הייתי ראש מפלג וחקרתי נושאים בבית משפט מחוזי חשדות חמורים לגבי שופט.

<פיני פישלר: אף אחד לא ידע.

<בועז גוטמן: אף אחד לא ידע ולא הוצאתי שום צו איסור פרסום.

בועז טופורובסקי: כאשר אדם מוזמן לחקירה – אני מדבר אתך על שלב מוקדם – וכולם יודעים על כך וכל התקשורת מגיעה לתחנת המשטרה ביום ובשעה בה הוא הוזמן לחקירה, מי יכול להדליף את זה?

בועז טופורובסקי: איזה אינטרס יש למישהו שהוא לא במשטרה להדליף את זה?

בועז טופורובסקי: מי יכול לדעת על זה?

אמנון כהן: ראש עיריית בת-ים בבוקר, כאשר הילדים רק קמו, עם נעלי בית מצולם בערוץ 2.

אמנון כהן: מי ידע על זה?

<פיני פישלר: אני מזכיר לך את פרשת עמדי.

אמנון כהן: תגיד לי אתה איך זה קורה.

אמנון כהן: עוד לא התחילה החקירה אלא רק עוצרים אותו.

<אורי מכלוף: המקרה של לחיאני לא מעיד על הכלל.

אמנון כהן: למה לא?

<אורי מכלוף: אני אומר לך חד משמעית כי משטרת ישראל מבצעת מאות אלפי חקירות.

אמנון כהן: אבל זה איש ציבור.

<אורי מכלוף: משטרת ישראל לא מדליפה.

אמנון כהן: מה עשיתם במקרה הזה?

אמנון כהן: מי נענש?

אמנון כהן: מישהו נענש?

אמנון כהן: תגיד לי אם מישהו נענש.

פנינה תמנו: איך ייענשו אם אין הכרה בבעיה?

<אורי מכלוף: משטרת ישראל בשנים האחרונות עשתה מספר מהלכים.

אמנון כהן: במקרה של לחיאני, תגיד לי מי נענש.

<שרית וינו אלעד: להגיד שלא קורים מקרים כאלה, זה לטמון את הראש באדמה.

<שרית וינו אלעד: לומר כן, אנחנו מבינים שיש הדלפות, אנחנו צריכים עזרה להפסיק את ההדלפות – זה להביא אותנו אליכם.

<שרית וינו אלעד: להגיד שאין הדלפות בדיון כאן, זה לטמון את הראש באדמה.

<פיני פישלר: אני מזכיר לך שבפרשת עמדי אצל ראש הממשלה, בחיפוש, בימי תת-ניצב מירי גולן, צוות ערוץ 1 כבר היה למטה עם המצלמות.

<רפי יפה: כמה נחקרים היו בתקופה האחרונה בלה"ב וביחידות משטרה אחרות ולא ראינו צילום שלהם ולא ראינו הגעה שלהם ליחידת המשטרה?

אמנון כהן: עליהם אנחנו לא מדברים.

אמנון כהן: אנחנו מדברים על מה שלא טוב.

אמנון כהן: מה שטוב והכול בסדר, אנחנו מורידים את הכובע.

אמנון כהן: אני מדבר על מה שלא צריך לקרות.

<רפי יפה: זה בסדר גמור.

<רפי יפה: זה מראה על מאמץ ומדיניות של משטרת ישראל.

אורית סטרוק: לא נכון.

אורית סטרוק: זה מראה שאתם לא מפרסמים אבל יש לכם אינטרס.

אמנון כהן: קשה לי להשתלט על חברי הכנסת.

<רפי יפה: אני רוצה לומר כאן בצורה מאוד ברורה שמשטרת ישראל נגד הדלפות.

<רפי יפה: אנחנו לא צריכים את יחסי הציבור האלה, אנחנו לא רוצים את הפרסומים האלה, אנחנו נגד הדברים האלה באופן הכי נחרץ והכי ברור.

<רפי יפה: אני אתן לך מספר דברים שאני רוצה לומר.

<רפי יפה: לאחרונה היו מספר חקירות שהתנהלו בלה"ב 433, החקירה של אולמרט, החקירה של השר סילבן שלום וחקירת הרפז 404, כפי שהיא מכונה.

<רפי יפה: אני אומר לך כאן באחריות, יש לי הודעה ואני יכול לתת לך את ההודעה שהוצאנו לתקשורת בזמן ששלושת החקירות האלה מתנהלות.

<רפי יפה: יש דברים שיוצאים לתקשורת מי נחקר, מתי נחקר, ברק מגיע, אולמרט מגיע, משפחת אשכנזי מגיעה ואני אומר לך שיש כאן הודעות רשמיות שאני כראש חטיבת דובר המשטרה נאבק בזה כי אנחנו לא רוצים את הפרסומים האלה.

<רפי יפה: הודעה רשמית.

אמנון כהן: של מי?

<רפי יפה: שלי.

<רפי יפה: הודעה שלי שאני אומר.

<רפי יפה: אתה יכול להעביר לו את זה.

<גיא לואל: אתה מסכים שהמידע הזה רק יכול לצאת מהמשטרה?

<רפי יפה: לא.

<רפי יפה: אתם טועים.

<רפי יפה: אנחנו מזמינים נחקר לחקירה והוא מודיע לעורך הדין שלו והוא מודיע ליועץ התקשורת שלו.

<רפי יפה: אנחנו מבחינתנו, כל עוד אנחנו הולכים להזמין נחקר – ויהיה זה ראש ממשלה לשעבר, שר ביטחון לשעבר – כל עוד יש "ללקוח" אינטרס והוא רוצה לשתף אתנו פעולה, הוא יגיע לחקירה בלי שיראו אותו, בלי שיצלמו אותו, בלי שיהיה שום תיעוד לעניין הזה.

<רפי יפה: אני יכול למנות לך מלחיאני עשרות מקרים של נחקרים, ויושבים כאן עיתונאים בחדר, שלא התפרסמו.

פנינה תמנו: אמר לך היושב ראש שאנחנו לא מדברים על הדברים הטובים אלא אנחנו מדברים על מה לא בסדר.

<רפי יפה: יושבים כאן בחדר עיתונאים והם יכולים להעיד כמה אנחנו מגוננים על הדברים האלה ולא רוצים בהם.

<רפי יפה: אחרי שלושת האירועים האלה שהיו, אני יכול לומר לך כדובר המשטרה שכאר מתקיימות החקירות האלה, אנחנו תחת עליהום ביקורתי מאוד גדול לקבל את האינפורמציה.

<רפי יפה: מה שאני אומר להם ב-6 באפריל, זה כלהלן: "בשעות האחרונות ובימים האחרונים אנו עדים לפרסומים רבים בנוגע לעוד נחקרים פוטנציאליים ומועד החקירה שלהם המתוכנן לכאורה בפרשיות כאלה ואחרות.

<רפי יפה: נבהיר כי כל הפרסומים הם בגדר הערכות של מפרסמים ובאחריותם הבלעדית.

<רפי יפה: בכוונתנו לפעול כפי שאנו נוהגים בכל תיקי החקירה שלנו, מנהלים באיזון מיטבי את החקירה ובזכות הציבור לדעת תוך שמירה על זכויות הנחקרים".

<רפי יפה: זאת לא סיסמה.

<רפי יפה: אנחנו מוציאים את ההודעות האלה.

<רפי יפה: אני אומר כאן קבל עם ועדה שמבחינתנו שכל החקירות האלה יישארו אצלנו בדלתיים סגורות.

<רפי יפה: היכן שאפשר להוציא, אנחנו נוציא.

<רפי יפה: מה שחשוב לומר כאן בצורה מאוד ברורה, לא כגנאי, שיש הודעות שאנחנו מוציאים על פרסומים וזה חלק מהפרסום של המשטרה לצורך הרתעה ולצורך מסירת מסר לארגונים.

<רפי יפה: אנחנו מוציאים הודעות רשמיות.

<רפי יפה: לגבי הסיפור שהזכירו כאן עם הסמים בתל אביב.

<רפי יפה: חודש וחצי החקירה הזאת מתנהלת בשקט ואף אחד לא יודע כלום.

<רפי יפה: אחרי חודש וחצי הולכים לחקירה גלויה.

<רפי יפה: אף אחד לא יודע כלום.

<רפי יפה: הולכים לחקירה גלויה, לוקחים את אייל פלג להארכת מעצר בבית המשפט, מקום פומבי, אליו העיתונאים יכולים להגיע.

<רפי יפה: אף אחד לא מתעניין כי אף אחד לא יודע.

<רפי יפה: כל 16 הנחקרים בתוכם נמצאים המפורסמים, אף אחד לא יודע כלום.

<רפי יפה: הארכת המעצר עברה בשקט ואף אחד לא פרסם דבר.

<רפי יפה: עוברים עוד כמה ימים, יש הארכת מעצר נוספת והמשטרה לא הוציאה שום דבר, היא לא צריכה את יחסי הציבור האלה, כי בזמן שמנהלים חקירה של סחר בסמים, מנהלים באותו רגע נתון עשרות תיקי חקירה.

<רפי יפה: אנחנו לא צריכים את יחסי הציבור האלה.

<רפי יפה: זה גורם לנו נזק גדול מאוד ואנחנו לא צריכים את זה, לא את קרן מור ולא את יהודה לוי.

אמנון כהן: מתי זה יצא לציבור?

בועז טופורובסקי: איך זה יצא?

בועז טופורובסקי: איך יצאו ציטוטים מחדר החקירות?

<רפי יפה: לאחר הארכת המעצר השנייה, ברגע שזה הולך לבית המשפט, שם מתחיל הפרסום.

<רפי יפה: בבוקר בו עשו חיפוש אצל אחת מהם, המשטרה לא הודיעה ולא ראיתם צילום, לא ראיתם תמונה ולא ראיתם כלום.

<רפי יפה: סביר להניח שכמו שכל בן אדם שעובר משהו כזה במשטרה הוא מודיע למקורב שלו, לעורך הדין שלו, ליועץ התקשורת שלו, לחברים שלו.

<רפי יפה: הדברים מתגלגלים.

<רפי יפה: עובדה, אני יכול להוכיח לך עוד עשרות חקירות שאנחנו מנהלים ולא יודעים עליהן כלום.

<רפי יפה: בפרשה של אייל גולן, אני הוצאתי הודעה לתקשורת שהיא חריגה.

<רפי יפה: אנחנו ניהלנו את החקירה הזאת.

<רפי יפה: אתם ראיתם שהוא הגיע לחקירה אבל שלושה ימים הוא היה במחוז תל אביב ולא ראית תמונה אחת שלו.

<רפי יפה: זה לא יחסי ציבור של המשטרה.

<רפי יפה: אף אחד לא התראיין.

אמנון כהן: מתי זה יצא?

<רפי יפה: אני הוצאתי הודעה שנמצאת אצלך.

<פיני פישלר: ואצל מרגלית צנעני?

<רפי יפה: ההודעה אומרת שב-12 לדצמבר משטרת ישראל העבירה את התיק הזה לפרקליטות.

<רפי יפה: "בהמשך לפרסומים הרבים, עם סיום החקירה והגשת כתב האישום בפרשת משחקי חברה – כך זה הוגדר אצלנו – מבהירים כי משטרת ישראל העבירה את התיק ב-12 לדצמבר 2013, את חומרי החקירה, לכלל הגורמים המשטרתיים בניהול התיק.

<רפי יפה: אנו מזכירים כי סניגורים המייצגים חשוד בתיק חשופים לכל חומרי החקירה שהועברו לידיהם לרבות חומרים מוקלטים ומצולמים".

<רפי יפה: לכו אחורה להיסטוריה ותראו שמה היה בזמן החקירה, לא ראיתם.

<רפי יפה: ברגע שהתיק הלך לפרקליטות, תמלילים, שחזורים, האזנות סתר – זה לא היה בתקופה של המשטרה.

<רפי יפה: אלה יחסי ציבור של המשטרה?

פנינה תמנו: אתה אומר שאין הדלפות מהמשטרה?

<רפי יפה: אני לא אמרתי שאין הדלפות.

<רפי יפה: אמרתי שאני נגד אבל מה שאתם עושים כאן כרגע, אתם מציירים תמונה.

פנינה תמנו: אנחנו צריכים לפתור את הבעיה.

<רפי יפה: ברשותך, עוד מילה.

אמנון כהן: רק רגע.

אמנון כהן: אני רוצה לשאול האם נמצא כאן מישהו ממשרד המשפטים והפרקליטות.

<רחל מטר: הפרקליטות.

אמנון כהן: מה נשמע?

אמנון כהן: תכינו תשובות.

<גיא לואל: אני רק רוצה להזכיר שהייתה תמונה של מוטי רייף מאייפון, מתוך חדר החקירות.

<גיא לואל: מי הוציא את התמונה הזאת?

אמנון כהן: תן לו לסיים.

אמנון כהן: בבקשה.

אמנון כהן: אם אתה יכול להתייחס גם לשאלה שנשאלה.

<קריאה: הוא עשה סלפי.

<רפי יפה: בהמשך למסמך הזה, אנחנו מדברים על הודעה רשמית שאני הוצאתי לתקשורת: "מבהירים כי כל פרסום של חומר החקירה לפרשה הנ"ל אינו מטעמה של משטרת ישראל או באחריותה".

<רפי יפה: כדובר של משטרת ישראל – ואני כבר 15 שנים בנושא הזה - אני יכול להגיד לך שיש הדלפות.

<רפי יפה: אני לא אומר שאין הדלפות.

<רפי יפה: אנחנו נגד הדלפות.

<רפי יפה: גם כאשר חשוד נעצר, אחרי שעה, ארבע, חמש שעות, יש חוק, יש לו זכות היוועצות עם עורך דין.

<רפי יפה: אני יכול לומר לך שיש אצלנו חקירות וכאשר יש הדלפה קטנה או אמירה ולא בהכרח הדלפה, הטלפון אצלי לא מפסיק לצלצל.

<רפי יפה: כאשר יש הדלפות כאלה בוטות מתיקי חקירה שיוצאים החוצה והתיק לא אצלנו, הטלפון הזה לא מצלצל.

<רפי יפה: כל העיתונאים יודעים שזה לא מהמשטרה.

<גיא לואל: אתם צריכים לרדת לשורש העניין.

<גיא לואל: אם זה לא אתם, החובה שלכם היא לקבוע מי זה.

<גיא לואל: אתם חוקרים את זה.

<גיא לואל: אתם לא יכולים להגיד זה לא אנחנו וזה נשאר באוויר.

<גיא לואל: אם לא אתם הדלפתם, תבררו מי המדליף ותמצו אתו את הדין.

אמנון כהן: הפרקליטות, אני רוצה ללמוד את הדברים.

אמנון כהן: זה דיון ראשוני ובו אנחנו פותחים משהו חשוב.

אמנון כהן: אולי נקיים דיון המשך, אבל בואו נשמע כי חשוב לנו לדעת את הדברים.

אמנון כהן: תציגי את עצמך.

<רחל מטר: אני ראשת תחום בכירה בפרקליטות המדינה.

אמנון כהן: אנחנו רוצים למצוא את הבעיה.

אמנון כהן: האזרח שרק התחיל את החקירה ועדיין לא יודעים אם יש משהו נגדו אלא אולי יש רק חשדות, הוא כבר נחשף ויש לו משפחה וילדים.

אמנון כהן: יודעים עליו ברחוב, בשכונה, אולי הוא הולך לבית כנסת והוא פוחד לצאת מהבית ולא נעים לו לצאת מהבית.

אמנון כהן: אנחנו מכירים את התחושה.

אמנון כהן: אם יתברר בסוף שאכן עשה את הדברים, בוודאי כולם צריכים לדעת על כך, אבל לא בהתחלה.

אמנון כהן: איך אנחנו מונעים את הדברים האלה?

אמנון כהן: כאן יש תחושה שהם עושים עבודה בשקט אבל השאלה מה קורה כאשר מגיעים לפרקליטות.

<רחל מטר: אני אפתח ואומר שמבחינתנו ההדלפות הן רעה חולה ובעינינו זה אינטרס ציבורי מהמעלה הראשונה לטפל בעניין ההדלפות ולמגר את התופעה הזאת.

<רחל מטר: אני רוצה להציג – וזה עלה קצת, אולי מדברי חברת הכנסת – את המורכבות של הטיפול בעניין הזה.

<רחל מטר: במהלך חקירות שמתקיימות, יש הרבה מאוד שותפי סוד ולא רק המשטרה.

<רחל מטר: זאת משטרה, זה גם בית המשפט עת זה מגיע לבית המשפט ואלה לא רק השופטים בבית המשפט אלא גם המתמחים והקלדניות, בפרקליטות אלה המתמחים .

אמנון כהן: כל איש הישר בעיניו יעשה?

אמנון כהן: כל מי שיש לו מידע, הוא רוצה לקבל סקופ ואולי תשלום?

<רחל מטר: אני לא יודעת.

בועז טופורובסקי: זה רק מדגיש את חומרת הנושא.

<רחל מטר: יש הרבה מאוד שותפי סוד ואנחנו גם צריכים לחשוב על זה שיש הדלפות מכוונות.

<רחל מטר: שכחתי למנות גם את הסניגורים שלפעמים יש להם אינטרס.

<רחל מטר: אמנם אין להם בשלב החקירה את המסמכים עצמם, אבל אנחנו לא תמימים ויודעים שאפשר להדליף וגם לסניגורים יש אינטרסים להדליף מתוך חדרי החקירות.

<רחל מטר: אם כן, יש הרבה מאוד שותפי סוד.

<רחל מטר: אחרי שקיימת הדלפה, צריך גם לחשוב האם זאת הדלפה או דליפה.

<רחל מטר: כלומר, מישהו דיבר ומישהו שמע ואחר כך זה לא היה משהו מכוון.

<רחל מטר: השאלה היא איך אנחנו מטפלים בעניין הזה, איך אנחנו חוקרים, איך אנחנו מוצאים את הבן אדם שהדליף, ואמרתי בתחילת דבריי שזה אינטרס ראשון במעלה שלנו.

תמר זנדברג: צריך לזכור שלפעמים הדלפות משרתות את האינטרס הציבורי.

<רחל מטר: לזה אני לא אסכים כי אם אין צו איסור פרסום ומישהו רוצה לפרסם, הוא יכול ללכת למישהו שהוא בעל סמכות ואם זה האינטרס של החקירה, זה לא אינטרס ציבורי.

תמר זנדברג: לפעמים האינטרס של הציבור הוא דווקא לא לשמוע אך ורק את בעל הסמכות שלפעמים מפעיל את סמכותו משיקולים לא נכונים.

אמנון כהן: תמר, אנחנו באמצע דיון ורוצים לשמוע את הפרקליטות.

תמר זנדברג: זאת הייתה הערה שחשוב שתישמע.

אמנון כהן: לא חשוב כל כך, אבל בסדר.

<רחל מטר: כאשר אנחנו חוזרים לעניין הזה של המלחמה בתופעת ההדלפות והניסיון לאתר את הגורם המדליף, יש שתי אפשרויות כאשר פותחים בחקירה.

<רחל מטר: אפשר, וזאת אולי האפשרות הקלה ביותר, ללכת דרך העיתונות, להוציא מחקרי תקשורת על העיתונאים וזה אולי המסלול הישיר והפשוט ביותר.

<רחל מטר: יש כאן פגיעה קשה מאוד בחופש העיתונות.

<רחל מטר: לא שהעניין לא נשקל, הדבר נעשה בתיק אחד אולי אבל העניין הזה צריך להיעשות במסורה ואני לא חושבת שאם בכל תיק יש הדלפה, ילכו ויוציאו מחקרי תקשורת לעיתונות כאשר הדבר הזה יעבור בשקט או יכול לעבור בשקט.

<רחל מטר: זה משהו שצריך לשקול.

<רחל מטר: האפשרות האחרת היא מלמטה למעלה.

<רחל מטר: כלומר, לקחת את הפול הזה של שותפי הסוד כחשודים ולהתחיל לחקור אחד אחד.

<רחל מטר: רוב האנשים שם – שוב, לחשוב גם על האפשרות שזאת לא הדלפה מכוונת אלא דליפה, שהוא סיפר למתמחה, שהוא סיפר לאשתו בשולחן שבת והיא סיפרה למישהו אחר – כי כאן אתה פותח בחקירה - - -

אורית סטרוק: סיפר לאשתו בשולחן שבת מה הנחקר אמר?

אורית סטרוק: איפה אנחנו חיים?

אמנון כהן: תני לה לסיים.

אמנון כהן: איך את רואה את הפתרון?

אורית סטרוק: אני אומרת לך שההיתממות עוברת כל גבול.

אורית סטרוק: אתם לא מבינים את זה?

אורית סטרוק: כולם מבינים שאתם משתמשים בדבר הזה, אתם ואתם, כחלק מהנשק שלכם נגד הנחקרים משום שיש נחקרים שאתם יודעים שלעולם לא תגישו נגדם כתב אישום כי יש לכם איזשהו מחסור בראיות.

אורית סטרוק: לכן אתם אומרים שנדפוק אותם בדרך אחרת.

אורית סטרוק: זאת עוד שיטה לדפוק אותם ולהרתיע אותם.

אורית סטרוק: ההיתממות הזאת של איך זה יכול להיות שנחקור את כל הפול שיודע?

אורית סטרוק: למה הפול שיודע הוא יותר חסין חקירה מהנחקרים עצמם?

אורית סטרוק: למה העבירה של הפול הזה היא פחות חמורה מאשר העבירה שהנחקר נחקר עליה?

אורית סטרוק: מה זאת ההיתממות הזאת?

<רחל מטר: אני חושבת שזאת תופעה מאוד חמורה אבל אני מנסה להמחיש לכם - - -

אורית סטרוק: מדבריך לא עולה שאת חושבת שהתופעה היא חמורה.

<רחל מטר: אני מנסה להמחיש לכם את הקושי.

<רחל מטר: כל מי שפותחים נגדו בחקירה, אדם שהשתתף באופן תמים והוא אדם שומר חוק, יהיה לי רישום פלילי בגין הדבר הזה.

אורית סטרוק: ראש ממשלה אפשר לחקור אבל חוקר ביח"א אי אפשר לחקור?

<רחל מטר: כאשר פותחים בחקירה, כאשר יש לך פול של מאה אנשים, כל מאה האנשים האלה יודעים.

אמנון כהן: איך פותרים את הבעיה?

אמנון כהן: איך את רואה את הפתרון?

אמנון כהן: נשאיר את זה כך?

<רחל מטר: לא.

<רחל מטר: אני ממש לא חושבת כך.

אורית סטרוק: הם לא רואים בזה בעיה.

אמנון כהן: לא.

אמנון כהן: הם רואים אבל לא יודעים איך להתמודד אתה.

<רחל מטר: אני לא מסכימה עם חברת הכנסת.

אמנון כהן: תאמרי איך את רואה את הפתרון.

אמנון כהן: שולחן עגול עם המשטרה?

אמנון כהן: עם החוקרים?

אמנון כהן: לשבת יחד ואולי באמת לסגור את המעגל של שומרי סוד?

אמנון כהן: או אם מישהו נתפס, לעשות משהו מניעתי ולהטיל ענישה כבדה.

אמנון כהן: אם לא נעשה כלום, לא פתרנו את הבעיה.

<גיא לואל: זאת רשת וכאשר יש חורים כאלה גדולים, כולם בורחים.

<גיא לואל: אם מהדקים את האכיפה, זה נפתר.

אמנון כהן: איך את רואה את הפתרון?

אמנון כהן: אם אין לך פתרון, אנחנו נמציא לך פתרון.

<רחל מטר: אנחנו נשמח לחשיבה משותפת וזה תמיד דבר טוב.

<רחל מטר: אנחנו חושבים, הפתרון שהמשרד חושב עליו, יש הצעת חוק שמטרתו לסתום יותר את החורים במחשבה הזאת שיש כל כך הרבה שותפי סוד.

אמנון כהן: של מי הצעת החוק?

אמנון כהן: חוק ממשלתי?

<רחל מטר: כן.

<רחל מטר: ידברו עליה בהמשך.

אמנון כהן: איפה היא עומדת?

אמנון כהן: מה עושה הצעת החוק הממשלתית?

אמנון כהן: תציגי את עצמך לפרוטוקול.

<מיכל גולד: ייעוץ וחקיקה, משרד המשפטים.

<מיכל גולד: כיוון שהדיון הזה הוא לא הדיון הראשון והשאלה מהיכן זה הודלף, לא פעם ראשונה שאנחנו לא מצליחים לתת תשובה, אנחנו מגבשים בתקופה האחרונה הצעת חוק שכרגע ממתינה לאישור שרת המשפטים.

אמנון כהן: מה אומרת הצעת החוק?

<מיכל גולד: להצעה יש שלוש תכליות.

<מיכל גולד: האחת, איסור ספציפי על עובד ציבור להעביר חומר מתיק חקירה שלא במסגרת תפקידו.

<מיכל גולד: השנייה, איסור העברה של חומר על ידי חשוד, נאשם או סניגור.

<מיכל גולד: זאת בעצם מעטפת לשלושת הגורמים.

<מיכל גולד: השלישית היא איסור פרסום של חומר מחקירה בכלי תקשורת.

<מיכל גולד: אנחנו מודעים לנזק שהוצג כאן, ושם לגבי איסור פרסום מדובר על חומר פיזי בלבד, כלומר, רק את תמליל החקירה עצמו, רק מה שנוצר על ידי המשטרה ולא תחקירים שנעשו על ידי התקשורת.

<מיכל גולד: במהלך המשולב הזה אנחנו מאמינים שיהיה פתרון.

אמנון כהן: מה יהיה העונש בחוק במידה ותפסנו?

<מיכל גולד: על עובד ציבור יוטלו שלוש שנות מאסר, כפי שקיים היום בסעיף 117.

אמנון כהן: לא צריך מאסר.

אמנון כהן: צריך להיות קנס כספי.

אמנון כהן: שישלם קנס בגובה שתי משכורות וכך הוא ילמד.

<מיכל גולד: לגבי הפרסום, אחת האפשרויות היא קנס כספי, אבל זה עוד לא סגור.

אמנון כהן: קנס ולא שלוש שנות מאסר.

<מיכל גולד: זה לעובד ציבור.

<מיכל גולד: זה קיים גם היום בסעיף 117.

אמנון כהן: אולי למניעה, להפחיד אותו.

אורית סטרוק: מה המצב היום, לפני הצעת החוק הזאת?

<מיכל גולד: היום יש את סעיף 117 לחוק העונשין.

אמנון כהן: שנה.

<מיכל גולד: הסעיף אוסר על עובד ציבור להעביר ידיעה שברשותו.

אורית סטרוק: את יכולה להגיד לנו כמה חקירות?

אמנון כהן: לא.

אמנון כהן: אין לנו כרגע זמן.

אמנון כהן: אני חייב לסיים את הישיבה.

<פיני פישלר: כמעט ואין.

בועז טופורובסקי: הצעת החקיקה עליה שמענו כאן לראשונה עושה רושם שיש התחלה לכיוון נכון, אבל זה לא משנה את העובדה שכבר היום יש הוראות חוק עליהן עוברים ואף אחד לא אוכף אותן.

בועז טופורובסקי: התברר לנו כאן שיש איזשהו תפר בין הפרקליטות, המשטרה, בתי המשפט ומישהו שם, ויש הרבה מאוד מעגלים שם, יכול להוציא ולהדליף את החומר.

בועז טופורובסקי: זה רק מחזק את האמירה שצריך לעשות איזושהי בדיקה מקיפה ולראות מה קורה, למה אין נהלים ברורים, למה מי שצריך לשלם את המחיר לא משלם אותו.

בועז טופורובסקי: במקרה של אייל גולן, גם שם ידוע מי עבר על החוק והדליף שם של בן אדם ואני לא מכיר שנעשה נגדו משהו.

<גיא לואל: הוועדה יכולה לבקש ממבקר המדינה לבדוק.

בועז טופורובסקי: זה מה שאמרתי בתחילת הדיון.

בועז טופורובסקי: אני חושב שהוועדה צריכה לבקש ממבקר המדינה לבדוק את כל הסיפור הזה, לראות מה לא עובד נכון ולוודא שהדברים האלה לא יקרו בעתיד.

אמנון כהן: אנחנו מסכמים את הדיון.

<פנחס פישלר: אפשר לתת תשובה למר יפה?

אמנון כהן: לא.

אמנון כהן: אני מודה לידידי חבר הכנסת בועז טופורובסקי על הדיון.

אמנון כהן: אני מבקש ממשרד מבקר המדינה.

אמנון כהן: אתם שמעתם כאן את הדיון ואת הטיעונים שהועלו בו.

אמנון כהן: מצד אחד אנחנו רוצים לחזק את משטרת ישראל בעבודתה המסורה, בעבודה הסיזיפית מול תופעות קשות, מול עבריינים, ואתם אכן עושים עבודה מצוינת, אבל זכות של בן אדם לשמור על כבודו וזכותו היא לא הפקר.

אמנון כהן: זה שרוצים לחקור אותו, לא הופך אותו במיידית לנאשם.

אמנון כהן: לכן צריך לאכוף את הנהלים שקיימים היום ולבדוק את הדברים ברגישות רבה.

אמנון כהן: את העבודה שלכם אתם בוודאי תעשו בצורה רצינית, מקצועית ובלי פשרות אבל צריך לשמור על זכותו של בן אדם ואני מבקש לשמור על כך.

אמנון כהן: אני רוצה להודות לבועז גוטמן ופנחס פישלר.

אמנון כהן: אם יש לכם חומרים מעניינים, ואני בטוח שיש לכם, אני מבקש שתעבירו אותם למשרד מבקר המדינה שנציגיו יושבים כאן.

אמנון כהן: גם אני אעבור על החומר הזה יחד אתם ואנחנו נשקול את ההמשך – או נקיים דיון נוסף ונציף את הנושא הזה או שמבקר המדינה יאמר שיש לו מספיק חומר והוא לא צריך משהו נוסף.

אמנון כהן: תוך כדי דיון אנחנו לומדים דברים ואחר כך במיילים מקבלים עוד סיפורים.

<פנחס פישלר: אי אפשר בשעה אחת לרכז את כל הנושא.

<פנחס פישלר: אני חושב שצריך לקיים עוד ישיבה אחת כדי שתשמעו דוגמאות.

אמנון כהן: אנחנו נשקול את הדברים.

<פנחס פישלר: מה שאמר אדון יפה, אני לא רוצה להלאות אתכם, אבל צריך לבדוק את הדברים אחד לאחד.

אמנון כהן: תודה רבה.

אמנון כהן: הצנזורית הראשית, את כאן ואנחנו רוצים לשמוע ממך משפט אחד בשאלה איך אנחנו שומרים על זכות האדם.

<סימה גיל וקנין: לשמחתי אני חיה במרחב הביטחוני והמרחב הביטחוני עדיין נמצא תחת מעטפת הרבה יותר הדוקה.

<סימה גיל וקנין: אני חייבת להסכים כאן עם חברת הכנסת שעזבה אותנו.

<סימה גיל וקנין: לי יש את היתרון שאני רואה את האירוע משני הצדדים שלו, גם מהצד של מי שמוציא את המידע וגם מהצד של מי שמפרסם את המידע.

<סימה גיל וקנין: אני חייבת להסכים עם דברי חברת הכנסת כי אני חושבת שלהטיל את הכול על המשטרה, זה לא נכון.

<סימה גיל וקנין: זה יוצא מפרקליטים, לעתים זה יוצא מהפרקליטות, זה יוצא מהמשטרה וזה יוצא גם מעורכי הדין.

<סימה גיל וקנין: דרך אגב, לפעמים זה יוצא מהנחקרים עצמם כהפוך על הפוך, בתקווה שמשהו יצא לטובתם.

<סימה גיל וקנין: בתחום של ביטחון המדינה, האירועים האלה כמעט ולא קיימים.

<סימה גיל וקנין: החקירות שלנו שמנוהלות בצורה אחרת לא נחשפות.

<סימה גיל וקנין: אני רק מזכירה שלנו יש גם את סעיף 113 לחוק העונשין שהוא מעטפת הרבה יותר בעייתית מבחינת הפוטנציאל של מי שמדליף.

אמנון כהן: תודה רבה.

אמנון כהן: תודה רבה לכם.

אמנון כהן: הישיבה נעולה.

אמנון כהן: יהיה המשך בעזרת השם.

אמנון כהן: את החומר תעביר לי.